Here is a page extracted from Wikipedia that may contain CSS, HTML, and a lot of unformatted text.

Title: Yayo
Content: Yayo ye l'apelativo familiar con que se nombra l'agüelo propio. O suyo equivalent femenino ye yaya referiu a l'agüela. Igual como atros apelativos afectuosos de familia, como «papá», «mamá», «tío» y «tía», s'emplega sin articlo cuan se refiere a l'agüelo propio:
Yayo te va a carranyar.
Maitino-maitín baixaremos ta la Ribera con yayo.
O! que yayo m'ha sacau buen trozo. Vaya garras templadas tien iste hombre aún!
A parabla yayo s'emplega de regular por tot Aragón, tanto en aragonés como en castellano d'Aragón, pero en belsetán y en chistabín se fa servir «paye» por cuentas de «yayo», en o que podría estar un localismo de l'alta Cinca.

Lolo / lola contra Yayo / yaya 

A mas, en aragonés existe as parablas «lolo» y «lola» que son muit emplegadas hue en l'Alto Aragón occidental, pero que Gerónimo Borao cita de comuns entre os ninos de Zaragoza pa la primer edición d'o suyo diccionario de 1859. As parablas «lolo» y «lola» aún s'emplegan en localidaz tan orientals como en Sarrablo, en Alquezra y en Salas Altas.

De «lola» y «lolo», Rafael Andolz apuntaba que teneban un sentiu menos fino que «yayo» y «yaya» y que mesmo bel nino le deciba «yaya» a su agüela de casa fuerte y por contra deciba «lola» a la de clase mas baixa. Seguntes Bienvenido Mascaray, en Campo (Ribagorza) «lolo»  y «llollo» describe a un agüelo que se troba ya senil. Manimenos, en belatro de vocabulario ribagorzano d'antes d'a Guerra Civil, como lo de Vicente Ferraz y Castán (1934) an que «llollo» ye cualsiquier agüelo,  no se gosa fer ixos matices negativos.

Chabier Tomás tamién documentó a parabla «lolo» en Viello Sobrarbe en os anyos 1990 a partir d'a toponimia («O cuarto lolo», «O güerto lolo»), porque ya no s'emplegaba en o parlar vivo d'ixa comarca, y enquestando arribó en a conclusión que a parabla heba estau la principal dica una cincuentena d'anyos d'antes, pero que la heban desplazau «yayo» y «yaya», traítas dende as ciudaz y consideradas mas finas por a chent d'a redolada. En relación con isto, Rudolf Wilmes la cita en o parlar de Vallivió en os anyos 1930, y tamién amaneix en o Diccionario Dialectal Altoaragonés d'Hortensia Buisán Bernad, de 1944, que conoixeba bien o parlar de Vallibroto.

Se veiga tamién 

 Paye / maye.
 Lolo / lola.
 Agüelo / agüela.

Referencias 

Apelativos de familia en aragonés